Tidligere socialdemokratisk justitsminister og it- og forskningsminister Frank Jensen bliver ny direktør for Telecom Scandinavia, der beskæftiger sig med kommunikationstjenester i Europa, oplyser Computerworld. Frank Jensen har siddet i selskabets bestyrelse i det seneste års tid. Han afløser nu Henrik Bo Zinck, der har været konstitueret som topchef for selskabet i et års tid. Telecom Scandinavias hovedejer, Michael Moesgaard Andersen, peger på, at Frank Jensen har en vifte af kvalifikationer til at løfte opgaven, selv om han ikke har direkte erfaring med at styre en privat virksomhed. - Frank Jensen har et godt netværk, han kender it- og telekommunikationsbranchen, og han er flittig, målrettet og virkelig arbejdsom. Det ved man vist også fra Christiansborg, siger Michael Moesgaard Andersen til Computerworld. /ritzau/
Tidligere justitsminister og formandskandidat for Socialdemokratiet, Frank Jensen, bliver ny topchef for Telecom Scandinavia.